DA Den Europæiske Unions Tidende CE 84/657

(2004/C 84 E/0741)

SKRIFTLIG FORESPØRGSEL E-0700/04

af Benedetto Della Vedova (NI) til Kommissionen

(9. marts 2004)

Om: Anvendelse af midler fra Den Europæiske Socialfond til Edunet-projektet

I mine to tidligere forespørgsler (E-0103/01 (1) af 29.1.2001 og E-2345/02 (2) af 29.7.2002) forelagde jeg Kommissionen en sag vedrørende Edunet-projektet, som ledes af CST s.r.l., og som er finansieret med midler fra EU (Den Europæiske Socialfond, fælleskabsprogrammet Adapt), af hvilken fremgik en mulig anvendelse af de pågældende midler til aktiviteter, der ikke har nogen tilknytning til projektet.

I sit svar af 8. marts 2001 meddelte kommissær Anna Diamantopoulou, at Kommissionen som følge af ovennævnte skriftlige forespørgsler bad det italienske arbejdsministerium om at kontrollere de i forbindelse med Edunet-projektet afholdte udgifter og suspendere forskudsudbetalingerne til projektet.

I sit andet svar (af 16. september 2002) meddelte Anna Diamantopoulou: a) at Kommissionen modtog fra det italienske arbejdsministerium en tilsynsrapport, hvori det fremgik, »at der er sket sammenblanding mellem projektaktiviteter og aktiviteter, der ikke har nogen tilknytning til projektet, nemlig fagforeningsaktiviteter«; b) at arbejdsministeriet havde suspenderet udbetalingerne; c) at sagen fremsendtes til Det Europæiske Kontor for Bekæmpelse af Svig (OLAF); d) at Kommissionen afventede den finansielle revision, som foregår ved afslutningen af fællesskabsinitiativerne (Adapt/Beskæftigelse), og forbeholdt sig ret til at vurdere, hvorvidt de pågældende udgifter er støtteberettigede.

De omhandlede forhold førte til indledningen af en retslig efterforskning fra anklagemyndighederne i Rom, og sagen er efter sigende færdigbehandlet.

Kan Kommissionen oplyse:

— om den har modtaget yderligere oplysninger, herunder oplysninger fra den italienske regering, vedrørende Edunet-projektet?

— om den nu er i stand til at vurdere, hvorvidt de i forbindelse med Edunet-projektet afholdte udgifter var støtteberettigede?

Anser Kommissionen det, at den italienske faglige sammenslutning Fisacat-CISL, som er involveret i den ovennævnte sag, nu har del i andre fællesskabsinitiativer, som finansieres med midler fra Den Europæiske Socialfond (f.eks. »Flexible Training System«-projektet), for uforeneligt med Den Europæiske Socialfonds målsætninger?

Svar afgivet på Kommissionens vegne af Stavros Dimas

(6. april 2004)

Som nævnt i svaret på det ærede medlems skriftlige forespørgsel E-2345/02 blev udbetalingen til Edunet-projektet suspenderet af det italienske arbejdsministerium, da der blev gennemført undersøgelser af denne del af programmet.

Det Europæiske Kontor for Bekæmpelse af Svig (OLAF) har indledt en koordineringssag i overensstemmelse med artikel 1, stk. 2, i forordning (EF) nr. 1073/99 (3).

Undersøgelsen, der har modtaget teknisk bistand og støtte fra OLAF, blev gennemført af Guardia di Finanza, det italienske skatte- og toldpoliti.

Undersøgelsesresultatet tydede på uregelmæssigheder til skade for Den Europæiske Socialfond. Anklagemyndigheden i Rom rejste derefter straffesag mod ti personer. Kommissionen er ikke blevet underrettet om, at de italienske domstole skulle have truffet en endelig afgørelse i sagen.

OLAF arbejder i øjeblikket på den finansielle og retlige opfølgning af sagen.

Kommissionen overvejer nu, om den skal lukke ADAPT-programmet, bortset fra Edunet-projektet, hvor der stadig er en verserende retssag, i overensstemmelse med artikel 52, stk. 5, i forordning (EF) nr. 1260/99 (4).

(1) EFT C 340 E af 4.12.2001, s. 11.

(2) EFT C 309 E af 12.12.2002, s. 225.

(3) Europa-Parlamentets og Rådets forordning (EF) nr. 1073/1999 af 25. maj 1999 om undersøgelser, der foretages af Det Europæiske Kontor for Bekæmpelse af Svig (OLAF), EFT L 136 af 31.5.1999.

(4) Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene, EFT L 161 af 26.6.1999.